Γνωμοδότηση της Οικονομικής και Κοινωνικής Επιτροπής με θέμα "Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνικής και στην Επιτροπή των Περιφερειών για την συνεργασία για τη διατήρηση του δυναμισμού"

(2001/C 221/03)

Στις 19 Απριλίου 2001 η Ευρωπαϊκή Επιτροπή αποφάσισε να ζητήσει, με βάση το άρθρο 262 της Συνθήκης ΕΟΚ, τη γνωμοδότηση της Οικονομικής και Κοινωνικής Επιτροπής για την ανωτέρω ανακοίνωση.

Η προετοιμασία των σχετικών εργασιών ανατέθηκε στο τμήμα "ενιαία αγορά, παραγωγή και κατανάλωση" το οποίο υιοθέτησε τη γνωμοδότησή του στις 16 Μαΐου 2001. Εισηγητής ήταν ο κ. Franz.

Κατά την 382η σύνοδο ολομέλειας (συνεδρίαση της 30ής Μαΐου 2001) η ΟΚΕ υιοθέτησε με 110 ψήφους υπέρ και 2 αποχές την ακόλουθη γνωμοδότηση.

1. Εισαγωγή

1.1. Στην ανακοίνωση που εξέδωσε στις 24 Νοεμβρίου 1999(1) η Επιτροπή χαράζει μια στρατηγική για την ενιαία αγορά για την οποία η ΟΚΕ υιοθέτησε γνωμοδότηση στις 29 Μαΐου 2000(2) (εισηγητής: ο κ. Little). Στις 3 Μαΐου 2000(3) εκδόθηκε η ετήσια επισκόπηση της στρατηγικής αυτής, για την οποία η ΟΚΕ υιοθέτησε γνωμοδότηση στις 19 Οκτωβρίου 2000(4) (εισηγητής: η κα Sanchez Miguel).

1.2. Στις 11 Απριλίου 2001, η Επιτροπή υπέβαλε με την Ανακοίνωση "Συνεργασία για τη διατήρηση του δυναμισμού" μία δεύτερη επισκόπηση της στρατηγικής για την ενιαία αγορά· την επισκόπηση αυτή θα εξετάσει το Συμβούλιο εξωτερικής αγοράς κατά τη συνεδρίαση της 5ης Ιουνίου 2001 και θα καταλήξει σε συμπεράσματα. Με την παρούσα γνωμοδότηση η ΟΚΕ επιθυμεί να παρέμβει έγκαιρα στη συζήτηση που μόλις άρχισε σχετικά με την εν λόγω επισκόπηση.

1.3. Στην Ανακοίνωση της Επιτροπής διατηρούνται οι 4 στόχοι που είχαν ήδη διατυπωθεί και στο έγγραφο για τη στρατηγική:

- ενίσχυση της αποτελεσματικότητας των αγορών κεφαλαίων, προϊόντων και υπηρεσιών της κοινότητας·

- βελτίωση του επιχειρηματικού περιβάλλοντος·

- βελτίωση της ποιότητας ζωής των πολιτών·

- αξιοποίηση των επιτευγμάτων της ενιαίας αγοράς σε έναν μεταβαλλόμενο κόσμο.

1.4. Στο νέο χρονοδιάγραμμα που κατήρτισε η Επιτροπή για τους επόμενους 18 μήνες περιόρισε τους στόχους της σε 78 (από 130). Η επιλογή των στόχων που έχουν προτεραιότητα είναι αποτέλεσμα των συμπερασμάτων του Ευρωπαϊκού Συμβουλίου της Στοκχόλμης αλλά και αναλύσεων που εκπόνησαν η ίδια η Επιτροπή, άλλοι παράγοντες αλλά και η Οικονομική και Κοινωνική Επιτροπή. Γενικά, η Επιτροπή επιθυμεί να επικεντρώσει τις προσπάθειές της στην εδραίωση και στην επιτάχυνση της υλοποίησης των προτεραιοτήτων που καθορίστηκαν στην Λισαβόνα, διότι εκείνο που προέχει στο άμεσο μέλλον είναι να επιταχυνθεί και να ολοκληρωθεί η υλοποίηση των σχεδίων.

2. Γενικές παρατηρήσεις

2.1. Ο στρατηγικός στόχος της Λισαβόνας, να καταστεί η Ευρωπαϊκή Ένωση η πιο ανταγωνιστική και δυναμική οικονομία της γνώσης παγκοσμίως, επαναλαμβάνεται εντωμεταξύ τόσο συχνά ώστε να μοιάζει με εξορκισμό. Δυστυχώς, πολύ λίγα πραγματοποιήθηκαν από τη Λισαβόνα και μετά, ώστε να μπορεί να ειπωθεί ότι πλησιάσαμε το στόχο αυτό. Η Επιτροπή επισημαίνει με αφοπλιστική ειλικρίνεια στην έκθεσή της για τη Στοκχόλμη(5) ότι πολλές προτάσεις είτε καθυστέρησαν, είτε αποδυναμώθηκε το περιεχόμενό τους για διάφορους λόγους, αλλά κυρίως λόγω της έλλειψης πολιτικής βούλησης. Η ΟΚΕ συμμερίζεται τις ανησυχίες αυτές, τις οποίες μάλλον ενίσχυσε παρά περιόρισε το Ευρωπαϊκό Συμβούλιο της Στοκχόλμης. Συνεπώς, το έτος αυτό δεν θα πρέπει να χαραχθούν νέες στρατηγικές ή να υιοθετηθούν νέοι στόχοι αλλά να προωθηθούν και να μετατραπούν τα υφιστάμενα σχέδια σε συγκεκριμένες δράσεις με φιλόδοξους χρονικούς στόχους.

2.2. Αυτό αφορά τις διαρθρωτικές και οικονομικές μεταρρυθμίσεις που συμφωνήθηκαν στη Λισαβόνα, επιβεβαιώθηκαν στη Στοκχόλμη, οι οποίες αποτελούν μέρος της διαδικασίας του Κάρντιφ και υλοποιούνται με υπερβολικά χαμηλούς ρυθμούς σε ορισμένα κράτη μέλη. Ισχύει όμως εξίσου για την ολοκλήρωση της ενιαίας αγοράς. Μολονότι, στο Ευρωπαϊκό Συμβούλιο της Λισαβόνας διαπιστώθηκε ορθώς και επιβεβαιώθηκε εκ νέου στη Στοκχόλμη, πόσο καθοριστικά συμβάλλει η ενιαία αγορά στην επίτευξη των μεγαλόπνοων στόχων της Ένωσης όπως στην αειφόρο οικονομική ανάπτυξη, στην υψηλότερη και ποιοτικά καλύτερη απασχόληση, στην ενίσχυση της κοινωνικής συνοχής. Η πραγματική πρόοδος που σημειώθηκε όσον αφορά τα θέματα αυτά απέχει ακόμη πολύ από τις προσδοκίες αυτές.

2.3. Η Οικονομική και Κοινωνική Επιτροπή στήριξε καταρχήν τη στρατηγική για την εσωτερική αγορά που ανέπτυξε η Επιτροπή για την περίοδο 2000-2004 και τους στρατηγικούς στόχους αλλά και την ετήσια επισκόπηση των λειτουργικών της στόχων. Ωστόσο, επεσήμανε ευθύς και εξαρχής ότι οι προθεσμίες υλοποίησης που είχαν προβλεφθεί για πολλά σχέδια είναι υπερβολικά αισιόδοξες σε σχέση με τη γνωστή διάρκεια των νομοθετικών διαδικασιών. Κατά συνέπεια, τα αποτελέσματα στα οποία κατέληξε η Επιτροπή κατά την πρώτη επισκόπηση της στρατηγικής το Μάιο του 2000 ήταν πενιχρά.

2.4. Ακόμη και η παρούσα δεύτερη επισκόπηση δείχνει ότι η υλοποίηση των προγραμμάτων που καταρτίστηκαν, σε πολλές περιπτώσεις δεν ανταποκρίνεται στις προσδοκίες. Τα περισσότερα σχέδια που προβλέπονται για την περίοδο αυτή υποβλήθηκαν έγκαιρα από την Επιτροπή, αλλά το Συμβούλιο και το Κοινοβούλιο δεν επέδειξαν συχνά βούληση ή πολιτική δύναμη για την τήρηση των προβλεφθεισών ημερομηνιών. Έτσι από τα 36 σχέδια που θα έπρεπε να έχουν ολοκληρωθεί έως τον Ιούνιο 2001 μόνο 20 θα έχουν ολοκληρωθεί έγκαιρα.

2.5. Ακόμη και η ίδια η Επιτροπή έχει επισημάνει επανειλημμένα το χάσμα που διαπιστώνεται, ιδιαίτερα σήμερα, μεταξύ των λόγων και των πράξεων, μεταξύ των υποσχέσεων και των δράσεων. Είναι προφανές ότι η πολιτική των κρατών μελών διέπεται πολύ περισσότερο από υποχωρήσεις για λόγους εσωτερικής πολιτικής και τακτικών χειρισμών παρά από τη βούληση για την επίτευξη συμβιβασμών, χωρίς τους οποίους κάθε σχέδιο για τη νομική εναρμόνιση στην εσωτερική αγορά είναι καταδικασμένο να αποτύχει.

2.6. Στην κάτωθι αξιολόγηση των μεμονωμένων στόχων του προγράμματος της ενιαίας αγοράς η ΟΚΕ ακολουθεί το διαχωρισμό που χρησιμοποίησε και η Επιτροπή κατά στρατηγικούς στόχους μακροπρόθεσμου χαρακτήρα. Επικεντρώνει την ανάλυσή της σε ορισμένα σχέδια που θεωρεί ότι έχουν προτεραιότητα.

3. Υπερτομεακές προτεραιότητες

3.1. Στην ανακοίνωση ορθώς χαρακτηρίζεται η πλήρης υλοποίηση όλων των διατάξεων της ενιαίας αγοράς ως απαραίτητη προϋπόθεση για την απρόσκοπτη λειτουργία της ενιαίας αγοράς. Μολονότι αυτό αποτελεί νομική υποχρέωση των κρατών μελών, εξακολουθούν να υπάρχουν σημαντικές καθυστερήσεις υλοποίησης. Μόνο 3 κράτη μέλη κατόρθωσαν να περιορίσουν τη καθυστέρηση υλοποίησης σε 1,5 % έως το Δεκέμβριο 2000, που αποτελεί επίσης ενδιάμεσο στόχο της στρατηγικής για την ενιαία αγορά. Η διαπίστωση της Επιτροπής ότι σχεδόν 13 % όλων των οδηγιών που αφορούν την ενιαία αγορά δεν έχουν υλοποιηθεί σε 1 ή σε περισσότερα κράτη μέλη είναι εξαιρετικά ανησυχητική. Άλλωστε, δύο από τα τρία κράτη μέλη της ΕΖΕΣ, τα οποία ως μέλη του ευρωπαϊκού οικονομικού χώρου πρέπει επίσης να ενσωματώσουν τις διατάξεις της εσωτερικής αγοράς στο εθνικό τους δίκαιο, παρουσιάζουν μεγάλη καθυστέρηση υλοποίησης. Αυτό σημαίνει ότι η ενιαία αγορά λειτουργεί μόνο μερικώς.

3.1.1. Η ΟΚΕ εξακολουθεί να θεωρεί ότι η ταχεία κάλυψη της καθυστέρησης ως προς την υλοποίηση, αποτελεί στόχο προτεραιότητας ο οποίος μπορεί να επιτευχθεί μέσω αυστηρών δεσμεύσεων των κρατών μελών, δεσμεύσεις που πρέπει να ελέγχονται σε τακτικά διαστήματα. Ο στόχος που χαράσσεται στην ανακοίνωση της Επιτροπής, να μειώσουν δηλ. τα κράτη μέλη ως το Δεκέμβριο του 2001 την καθυστέρηση υλοποίησης κατά το ήμισυ και να επιτύχουν ως την Άνοιξη 2002 μία υλοποίηση της τάξης του 98,5 % δεν κρίνεται σε καμία περίπτωση ως υπερβολικά φιλόδοξος ενδιάμεσος στόχος. Οι δείκτες της ενιαίας αγοράς που δημοσιεύονται ανά εξάμηνο είναι απολύτως απαραίτητοι, διότι αντικατοπτρίζουν την πρόοδο αλλά και την καθυστέρηση που έχει σημειωθεί κατά την επιδίωξη αυτού και άλλων στόχων της ενιαίας αγοράς και αποτελούν αντικείμενο κριτικής τόσο στο Συμβούλιο όσο και στο Κοινοβούλιο.

3.2. Η Επιτροπή κρίνει ότι οι πολίτες πρέπει να ενημερώνονται καλύτερα για τα δικαιώματά τους και να λαμβάνουν έγκαιρα βοήθεια σε περίπτωση προβλημάτων. Κρίνει επίσης απαραίτητο να ενισχυθούν και να ολοκληρωθούν καλύτερα οι υφιστάμενοι οργανισμοί, όπως τα κέντρα διαλόγου και πληροφοριών, τα γραφεία επαφής και συντονισμού που λειτουργούν στις επιμέρους χώρες καθώς και τα ευρωπαϊκά γραφεία παροχής συμβουλών στους καταναλωτές (ευρωθυρίδες) προκειμένου να αξιοποιηθούν καλύτερα και αποτελεσματικότερα. Η ΟΚΕ στηρίζει πλήρως το στόχο αυτό.

3.2.1. Η ανάπτυξη δικτύου γραφείων επαφής και συντονισμού για τους πολίτες και τις επιχειρήσεις, όσον αφορά θέματα της ενιαίας αγοράς, έχει τυπικά ολοκληρωθεί. Ωστόσο, οι εμπειρίες που έχουν αποκτηθεί ως προς την αποτελεσματικότητα του δικτύου αυτού δεν είναι παντού ικανοποιητικές, όπως διαπίστωσε το Παρατηρητήριο της ενιαίας αγοράς της ΟΚΕ στα πλαίσια ακροάσεων των χρηστών καθώς και στα πλαίσια επαφών σε ορισμένα κράτη μέλη. Τα αποτελέσματα και τα πορίσματα περιλαμβάνονται στη γνωμοδότηση πρωτοβουλίας "PRISM 2000"(6).

3.2.2. Με στόχο την καλύτερη και αποτελεσματικότερη χρήση των υφιστάμενων συστημάτων, πρόκειται να δημιουργηθεί έως τον Ιούνιο 2001 ένα βελτιωμένο δίκτυο άμεσης ηλεκτρονικής επαφής (on-line) για την επίλυση προβλημάτων μέσω της αμφίδρομης επικοινωνίας. Το δίκτυο αυτό θα προσφέρει τη δυνατότητα της ταχείας και αποτελεσματικής επίλυσης όλου του φάσματος προβλημάτων που εμφανίζονται στην ενιαία αγορά. Η απόφαση αυτή αποτελεί ένα από τα συμπεράσματα στα οποία κατέληξε η Επιτροπή μετά από το Φόρουμ Ενιαίας Αγοράς που διοργάνωσε το Νοέμβριο 2000 από κοινού με το Ευρωπαϊκό Κοινοβούλιο και κατά το οποίο σίγησαν προβλήματα που αντιμετωπίζονται στη "βάση". Η ΟΚΕ δεν μπορεί παρά να στηρίξει το στόχο αυτό.

3.3. Μια περαιτέρω πρωτοβουλία της Επιτροπής με τίτλο "διαμόρφωση της πολιτικής μέσω της αμφίδρομης επικοινωνίας" στοχεύει στην ανάπτυξη του διαλόγου με τους άμεσα ενδιαφερόμενους μέσω του διαδικτυού, προκειμένου να συνεκτιμούνται οι αντιδράσεις τους κατά τη διαμόρφωση της πολιτικής. Χάρη στο σύστημα αυτό οι οικονομικοί παράγοντες θα έχουν τη δυνατότητα να αξιολογούν τόσο την επίκαιρη πολιτική της ΕΕ αλλά και τις νέες της πρωτοβουλίες. Η ΟΚΕ ζητεί να συμμετάσχει στην προετοιμασία και στην εφαρμογή του νέου συστήματος διαβουλεύσεων. Εξάλλου επιθυμεί να επισημάνει το πρόβλημα ότι προς το παρόν, το μεγαλύτερο μέρος των πολιτών δεν έχει πρόσβαση στο διάλογο μέσω του διαδικτύου.

4. Ενίσχυση της αποτελεσματικότητας της κοινής αγοράς αγαθών και κεφαλαίων

4.1. Πρωταρχικός στόχος είναι το άνοιγμα και άλλων σημαντικών οικονομικών κλάδων για περισσότερο ανταγωνισμό. Το Ευρωπαϊκό Συμβούλιο της Λισαβόνας δικαίως υπογράμμισε την ανάγκη να προωθηθεί η ελευθέρωση των αγορών φυσικού αερίου και ηλεκτρικής ενέργειας, των ταχυδρομικών υπηρεσιών των χρηματοπιστωτικών αγορών και των μεταφορών. Οι στόχοι της στρατηγικής της ενιαίας αγοράς για τους τομείς αυτούς ταυτίζονται απόλυτα με τη διαδικασία της οικονομικής μεταρρύθμισης που άρχισε στο Κάρντιφ, για τα αποτελέσματα της οποίας η Επιτροπή έχει υποβάλει εντωμεταξύ την τρίτη της έκθεση.

4.2. Μολονότι υπάρχει πλήρης ομοφωνία σχετικά με το γεγονός ότι οι οικονομικές μεταρρυθμίσεις στον τομέα των αγορών αγαθών και κεφαλαίων αποτελούν την προϋπόθεση για την υλοποίηση των φιλόδοξων στόχων που υιοθετήθηκαν στη Λισαβόνα, η υλοποίηση των μεταρρυθμίσεων αυτών απέχει πολύ από τις προσδοκίες. Όσο σημαντικό είναι να συνεκτιμούνται σε όλα τα μέτρα ανοίγματος της αγοράς και οι επιπτώσεις για τους εργαζόμενους και να διορθώνονται οι ενδεχόμενες αρνητικές επιπτώσεις, τόσο θα ήταν λανθασμένο να θεωρείται η καθυστέρηση αναγκαίων διαρθρωτικών μεταρρυθμίσεων ως πανάκεια για την επίλυση προβλημάτων της αγοράς εργασίας.

4.3. Σημειώθηκε, ωστόσο, πρόοδος στη Κοινότητα όσον αφορά την ελευθέρωση των αγορών τηλεπικοινωνιών και τη θέσπιση του νομικού πλαισίου για το ηλεκτρονικό εμπόριο. Ωστόσο, οι επιτυχίες αυτές αποτελούν μόνο τα πρώτα στοιχεία μιας μακράς αλυσίδας αναγκαίων μέτρων. Η δέσμη μέτρων για τις τηλεπικοινωνίες, που υπέβαλε η Επιτροπή τον Ιούνιο 2000 πρέπει να ολοκληρωθεί σύντομα σε όλη του την έκταση.

4.4. Αντιθέτως, η διαδικασία για την ελευθέρωση των αγορών ηλεκτρικής ενέργειας και φυσικού αερίου στην εσωτερική αγορά παραμένει στάσιμη. Οι στόχοι ελευθέρωσης δεν έχουν υλοποιηθεί σχεδόν σε κανέναν τομέα σε ολόκληρη την Κοινότητα κατά συνέπεια και το Ευρωπαϊκό Συμβούλιο της Στοκχόλμης επέτυχε συμφωνία μόνο για το γενικό στόχο του ανοίγματος των αγορών αυτών χωρίς να καθορίσει συγκεκριμένο και δεσμευτικό χρονοδιάγραμμα. Η ΟΚΕ υπογραμμίζει ότι για το αναγκαίο ταχύτερο άνοιγμα της αγοράς πρέπει να συνεκτιμηθεί και το βασικό θέμα της ασφάλειας του εφοδιασμού. Τούτο εκφράζεται ρητώς σε μια γνωμοδότηση(7).

4.5. Όσον αφορά την ελευθέρωση των ταχυδρομικών υπηρεσιών, το Συμβούλιο της Στοκχόλμης συμφώνησε απλώς για το γενικό στόχο να υιοθετηθεί η οδηγία έως το τέλος του 2001. Ωστόσο, η πρόταση της Επιτροπής για μία περαιτέρω ελευθέρωση της αγοράς ταχυδρομικών υπηρεσιών προσκρούει, για μεγάλη λύπη της ΟΚΕ, στα αντικρουόμενα εθνικά συμφέροντα που εκπροσωπούνται στο Ευρωπαϊκό Κοινοβούλιο και στο Συμβούλιο.

4.6. Συνεπώς, η ευρωπαϊκή ενιαία αγορά δεν έχει ολοκληρωθεί ακόμη σε πολυάριθμους τομείς. Αυτό αφορά ιδιαίτερα τον τομέα των υπηρεσιών στο σύνολό του στον οποίο συγκεντρώνεται περίπου το 70 % του ΑΕΠ της Ένωσης. Απόλυτη προτεραιότητα έχει η πλήρης ολοκλήρωση των χρηματοδοτικών αγορών. Πρέπει οπωσδήποτε να επιταχυνθεί προκειμένου να αξιοποιηθούν πλήρως οι δυνατότητες που προσφέρουν η ενιαία αγορά και το ευρώ.

4.7. Το Ευρωπαϊκό Συμβούλιο της Λισαβόνας διαπίστωσε ότι οι χρηματοπιστωτικές αγορές που λειτουργούν καλά και είναι διαφανείς συμβάλλουν, μέσω βελτιωμένης κατανομής κεφαλαίου και συνεπώς με μειωμένο κόστος, σε περισσότερη ανάπτυξη και απασχόληση. Το πρόγραμμα δράσης για τις υπηρεσίες στο χρηματοπιστωτικό τομέα, το οποίο περιλαμβάνει 43 επιμέρους μέτρα και έχει ως στόχο την εξάλειψη των εμποδίων που προκαλούν οι διαφορετικές εθνικές διατάξεις, θα έχει υλοποιηθεί πλήρως ως το 2005. Προκειμένου να επιτευχθεί ο στόχος αυτός που χαράχτηκε στη Λισαβόνα, είναι απαραίτητο να επιταχυνθούν οι εργασίες σχετικά με το πρόγραμμα δράσης. Επιδοκιμάζεται η δήλωση προθέσεων της Στοκχόλμης να δημιουργηθεί ως τα τέλη του 2003 μία ολοκληρωμένη αγορά αξιογράφων. Η επίτευξη του στόχου αυτού θα μπορούσε να διευκολυνθεί από τις συστάσεις της ομάδας Lamfalussy να επιλεγεί μια νέα ρυθμιστική προσέγγιση κατά την οποία θα γίνεται διάκριση μεταξύ της βασικής νομοθεσίας και των μέτρων εφαρμογής.

4.8. Εξαιρετική σημασία σ' αυτό το πλαίσιο έχει επίσης και η πρόσφατη ανακοίνωση της Επιτροπής για τη θέσπιση σφαιρικής στρατηγικής της ενιαίας αγοράς με στόχο την εξάλειψη των εμποδίων στην ελεύθερη κυκλοφορία των υπηρεσιών. Η πρόθεση της Επιτροπής είναι να επιταχύνει καταρχήν, στα πλαίσια μιας διφασικής διαδικασίας, τις ήδη προβλεφθείσες πρωτοβουλίες και στη συνέχεια να υποβάλει το 2002 νέα δέσμη πρωτοβουλιών με ακριβές χρονοδιάγραμμα και με στόχο την προσαρμογή της νέας αγοράς στις ριζικές μεταβολές και στο δυναμισμό που σημειώνεται στον τομέα των υπηρεσιών. Η ΟΚΕ στηρίζει την πρωτοβουλία αυτή καθώς και το σχετικό χρονοδιάγραμμα, σκοπεύει να εκδώσει λεπτομερή γνωμοδότηση σχετικά με την ανακοίνωση αυτή.

4.9. Ήδη από πολλά έτη εκφράζεται κριτική σχετικά με το υψηλό κόστος που συνεπάγεται η προστασία των πνευματικών δικαιωμάτων στη Ευρώπη, κυρίως για τις μικρομεσαίες επιχειρήσεις. Για τον λόγο αυτό, το Ευρωπαϊκό Συμβούλιο της Λισαβόνας έδωσε απόλυτη προτεραιότητα της επίτευξης συμφωνίας για τη θέσπιση κοινοτικού δικαιώματος ευρεσιτεχνίας. Και η ΟΚΕ τόνισε στη γενική γνωμοδότηση της από 29 Μαρτίου 2001(8) την επείγουσα ανάγκη ενίσχυσης της έρευνας και της καινοτομίας μέσω ενός μη δαπανηρού και μη γραφειοκρατικού κοινοτικού διπλώματος ευρεσιτεχνίας. Αυτή η δήλωση προθέσεων των αρχηγών κρατών έρχεται δυστυχώς σε πλήρη αντίθεση προς τη συμπεριφορά των κυβερνήσεων στο Συμβούλιο της Ενιαίας Αγοράς, στους κόλπους του οποίου έχουν παραμείνει εκ νέου στάσιμες οι διαβουλεύσεις σχετικά με το κοινοτικό δίπλωμα ευρεσιτεχνίας. Δημιουργείται, ωστόσο, η εντύπωση ότι συχνά, η εξυπηρέτηση εθνικών συμφερόντων έχει μεγαλύτερη αξία απ' ό,τι οι ανάγκες της καινοτομίας στην οικονομία, η οποία δηλώνει από καιρό ότι χρειάζεται το μέσο αυτό. Για παρόμοιους λόγους έχει παραμείνει στάσιμη από μήνες η εξέταση του κανονισμού για το σύστημα κοινοτικών σχεδίων και υποδειγμάτων.

4.9.1. Η Επιτροπή πρέπει κατά το επόμενο συμβούλιο της Ενιαίας Αγοράς να ζητήσει από τα κράτη μέλη μία σαφή δήλωση για το ερώτημα αν και με ποιό κόστος επιθυμούν τη θέσπιση του κοινοτικού διπλώματος ευρεσιτεχνίας. Σε περίπτωση που αποδειχθεί ότι το μέσο αυτό δεν προσφέρει καμία προστιθέμενη αξία για τις επιχειρήσεις, λόγω του υψηλού κόστους που συνεπάγονται οι άσκοπες μεταφράσεις σε πολυάριθμες γλώσσες, ή λόγω των απαιτούμενων εγγυήσεων για τα κονδύλια και την απασχόληση, για τις εθνικές υπηρεσίες διπλωμάτων ευρεσιτεχνίας θα ήταν προτιμότερο να αποσυρθεί η σχετική πρόταση.

5. Βελτίωση των βασικών όρων για την οικονομία

5.1. Το Ευρωπαϊκό Συμβούλιο της Feira κατόρθωσε για πρώτη φορά να απεγκλωβίσει τη συζήτηση σχετικά με τη δέσμη φορολογικών μέτρων (για την εξάλειψη φορολογικών στρεβλώσεων του ανταγωνισμού). Ωστόσο, η βασική συμφωνία για την καθιέρωση κοινοτικού φόρου επί της προσόδου κεφαλαίων επιβαρύνεται ακόμη από σημαντικές επιφυλάξεις και δεν αναμένεται να επιτευχθεί απόφαση πριν από το 2002. Ωστόσο, η συζήτηση κινήθηκε εκ νέου προκειμένου να επιτευχθεί συμφωνία για τον κώδικα συμπεριφοράς σχετικά με την καταπολέμηση του αθέμιτου ανταγωνισμού φορολογίας καθώς και σχετικά με την φορολογία επιτοκίων και αδειών λειτουργίας. Η ΟΚΕ ευελπιστεί ότι οι εργασίες θα επιταχυνθούν σε βαθμό ώστε να επιτευχθεί συμφωνία πριν από τα τέλη του 2002 (σύμφωνα με την εντολή της Στοκχόλμης) για το σύνολο της δέσμης φορολογικών μέτρων.

5.1.1. Δυστυχώς, στη Νίκαια δεν επιτεύχθηκε απόφαση πλειοψηφίας, τουλάχιστον όσον αφορά τις διευκολύνσεις της διαδικασίας στον τομέα της προστιθέμενης αξίας. Εξίσου αργός είναι και ο ρυθμός με τον οποίο διεξάγονται οι διαπραγματεύσεις στο Συμβούλιο σχετικά με τις προτάσεις της Επιτροπής για τον εκσυγχρονισμό των διατάξεων προστιθέμενης αξίας στην ενιαία αγορά. Ωστόσο, η υιοθέτηση των μέτρων αυτών θα ήταν επειγόντως απαραίτητη προκειμένου να απαλλαγούν οι διασυνοριακές μεταφορές εμπορευμάτων από τις πολύπλοκες διατάξεις καθώς και προκειμένου να περιοριστούν οι δυνατότητες φορολογικής απάτης.

5.2. Επίσης, είναι θετικό το γεγονός ότι το σχέδιο για την Ευρωπαϊκή Ανώνυμη Εταιρεία άρχισε και πάλι να εξετάζεται, χάρη στη συμφωνία βασικών αρχών που επιτεύχθηκε στη Νίκαια. Ωστόσο, η ταχεία νομοθετική υλοποίηση αναχαιτίζεται επί του παρόντος λόγω των διαφωνιών που επικρατούν στο Κοινοβούλιο σχετικά με τη νομική κατάσταση καθώς και λόγω της απειλής προσφυγής στο Ευρωπαϊκό Δικαστήριο. Είναι ωστόσο απαραίτητο να αποφευχθεί κάθε επιπλέον καθυστέρηση, δεδομένου ότι η διευρυνόμενη ενιαία αγορά χρειάζεται επειγόντως αυτή τη νέα μορφή οργάνωσης των επιχειρήσεων, η οποία επιφέρει σημαντικά πλεονεκτήματα και για τους εργαζόμενους. Συνεπώς, είναι ικανοποιητικό το γεγονός ότι η Επιτροπή προτίθεται να υποβάλει το Μάιο οδηγίες σχετικά με τη ρύθμιση των θεμάτων που εκκρεμούν στο φορολογικό τομέα.

5.3. Η Ευρωπαϊκή Ανώνυμη Εταιρεία θα μπορούσε να συμβάλει στην επίτευξη ενός πρώτου βήματος όσον αφορά την εξάλειψη των εμποδίων της κινητικότητας των επιχειρήσεων στην ευρωπαϊκή ενιαία αγορά. Η Επιτροπή καλείται επομένως να υποβάλει επειγόντως τις σχετικές προτάσεις για τα νομικά μέσα που αφορούν τις διασυνοριακές συγχωνεύσεις και μεταθέσεις έδρας.

5.4. Η Επιτροπή διαπιστώνει επίσης ότι η έκταση των κρατικών ενισχύσεων, οι οποίες ανέρχονται στο 1 % του ΑΕΠ, εξακολουθεί να είναι υπερβολικά υψηλή και πρέπει επομένως να μειωθεί προκειμένου να αποφευχθεί η στρέβλωση του ανταγωνισμού στην ενιαία αγορά. Επίσης, θα πρέπει το σύστημα αυτό να καταστεί πιο διαφανές. Συνεπώς, η ΟΚΕ θεωρεί εντελώς ανεπαρκές το αίτημα του Ευρωπαϊκού Συμβουλίου της Στοκχόλμης προς τα κράτη μέλη να φροντίσουν ώστε να περιοριστούν οι κρατικές ενισχύσεις σταδιακά έως το 2003. Αντιθέτως, επιδοκιμάζεται η εντολή που δόθηκε στην Επιτροπή να καταρτίσει έως τον Ιούλιο του 2001 κατάλογο κρατικών ενισχύσεων και να καταστήσει δυνατή τη πρόσβαση του κοινού σε έναν ηλεκτρονικό δείκτη προόδου.

5.5. Η ΟΚΕ υποστηρίζει από καιρό τη ριζική απλούστευση των νομικών διατάξεων στην ενιαία αγορά, προκειμένου να περιορισθεί η διοικητική επιβάρυνση των επιχειρήσεων και να δημιουργηθεί κλίμα εμπιστοσύνης μεταξύ των επιχειρήσεων και των καταναλωτών. Στο θέμα αυτό ήταν αφιερωμένη και η αναλυτική γνωμοδότηση που εξέδωσε πρόσφατα, στην οποία προτείνεται μεταξύ άλλων και η εκτίμηση από ανεξάρτητους φορείς των συνεπειών της κοινοτικής νομοθεσίας και των κωδικών συμπεριφοράς όλων των κοινοτικών οργάνων, με στόχο τη βελτίωση της νομοθεσίας. Η ΟΚΕ θα υποβάλει και η ίδια τις εργασίες της σε παρόμοιο κώδικα συμπεριφοράς, ο οποίος υιοθετήθηκε το Φθινόπωρο 2000 ομόφωνα από την ολομέλεια της ΟΚΕ. Καλεί την Επιτροπή να υποβάλει σύντομα τις πρωτοβουλίες που ανακοίνωσε σχετικά με την απλούστευση των νομικών διατάξεων. Υπενθυμίζει σχετικά το θεμελιώδη ρόλο που διαδραματίζουν οι παράγοντες της οργανωμένης κοινωνίας των πολιτών για την επιτυχία των μεταρρυθμίσεων αυτών.

5.6. Η αρχή της αμοιβαίας αναγνώρισης είναι αναγκαία για την καλύτερη δυνατή λειτουργία της εσωτερικής αγοράς. Η ΟΚΕ διαβλέπει με ενδιαφέρον την εξαγγελθείσα από την Επιτροπή έκθεση, που θα εκδοθεί μέχρι τα τέλη του 2001, στην οποία θα αναζητεί μέσα για την βελτίωση της αρχής και θα εξετάζει περαιτέρω ανάγκες χειρισμού. Παραπέμπει στη γνωμοδότηση της από 30 Νοεμβρίου 2000(9) και υπογραμμίζει, με την ευκαιρία αυτή, ακόμη μια φορά την ετοιμότητα του παρατηρητηρίου της για την εσωτερική αγορά για συνεργασία με την Επιτροπή σχετικά.

6. Η βελτίωση του βιοτικού επιπέδου των πολιτών

6.1. Σήμερα ακόμη εξακολουθούν να υπάρχουν πολυάριθμα εμπόδια όσον αφορά την κινητικότητα των εργαζομένων και των πολιτών στην ενιαία αγορά. Οι διαφορές μεταξύ των φορολογικών συστημάτων και των συστημάτων κοινωνικής ασφάλειας, η έλλειψη διαφάνειας ως προς τους όρους αναγνώρισης επαγγελματικών προσόντων καθώς και τα προβλήματα που αντιμετωπίζονται κατά τη μεταφορά συνταξιοδοτικών δικαιωμάτων και δικαιωμάτων ασφάλισης ασθενείας από ένα κράτος μέλος σε άλλο κράτος μέλος, αποτελούν μερικούς από τους παράγοντες που εμποδίζουν την κινητικότητα. Από την εξάλειψη των εμποδίων αυτών θα επωφεληθούν κατά κύριο λόγο οι κλάδοι στους οποίους οι επιχειρήσεις αντιμετωπίζουν το μεγαλύτερο έλλειμμα σε ειδικευμένο προσωπικό.

6.1.1. Η ΟΚΕ λαμβάνει με ικανοποίηση γνώση του γεγονότος ότι η Επιτροπή προετοιμάζει πρόγραμμα δράσης το οποίο θα υποβάλει στο Συμβούλιο την άνοιξη του 2002 με στόχο την ανάπτυξη και το άνοιγμα νέων αγορών εργασίας προκειμένου να ανταποκριθεί τόσο στην ολοκλήρωση της ενιαίας αγοράς όσο και στην δυναμική της Νέας Οικονομίας στην Ευρώπη. Ιδιαίτερα χαιρετίζει το γεγονός ότι η Επιτροπή επιθυμεί να υποβάλει εφέτος ακόμη προτάσεις για την απλούστευση της αναγνώρισης επαγγελματικών προσόντων. Η ΟΚΕ συνέβαλε προς αυτή την κατεύθυνση στα πλαίσια της τελευταίας γνωμοδότησης που εξέδωσε σχετικά με την ελεύθερη κυκλοφορία των εργαζομένων στην ενιαία αγορά(10), διατυπώνοντας σειρά σκέψεων και προτάσεων.

6.2. Η ΟΚΕ στηρίζει επίσης την πρόθεση της Επιτροπής να υποβάλει εφέτος ακόμη έγγραφο συζήτησης με ιδέες σχετικά με την χάραξη ενός γενικού νομικού πλαισίου για την προστασία των καταναλωτών και τη συνεργασία μεταξύ των δημοσίων διοικήσεων. Οι μεγάλες διαφορές που υφίστανται όσον αφορά τη νομοθεσία των κρατών μελών για την προστασία των καταναλωτών κατακερματίζουν την ενιαία αγορά και μειώνουν την εμπιστοσύνη των καταναλωτών σε διασυνοριακές συναλλαγές, οι οποίες, ωστόσο, πρέπει να έχουν διευκολυνθεί μέσω του ηλεκτρονικού εμπορίου και του ευρώ.

6.3. Πολλά προβλήματα που προκύπτουν στην ενιαία αγορά μπορούν να διευθετηθούν συντομότερα και αποτελεσματικότερα χωρίς την εφαρμογή χρονοβόρων δικαστικών διαδικασιών, μέσω εναλλακτικών μηχανισμών διευθέτησης διαφορών. Η πρόθεση της Επιτροπής να θέσει ακόμη εφέτος σε λειτουργία ευρωπαϊκό δίκτυο για την εξωδικαστική διευθέτηση διαφορών, σε συνεργασία με τα κράτη μέλη και σύμφωνα με το πρότυπο του δικτύου συνεργασίας που άρχισε να λειτουργεί από τον Ιανουάριο στον τομέα της παροχής υπηρεσιών χρηματοδότησης (FIN NET), κατέχει υψηλή προτεραιότητα.

6.4. Η κρίση που υπάρχει σήμερα στον τομέα των τροφίμων αποδεικνύει πόσο επείγει να αναπτυχθούν κοινές ενέργειες. Η Επιτροπή, μετά από την έκδοση της Λευκής Βίβλου για την ασφάλεια των τροφίμων, πρότεινε την ίδρυση ευρωπαϊκής αρχής τροφίμων και τον καθορισμό διαδικασιών για τον έλεγχο της ασφάλειας των τροφίμων. Η ΟΚΕ εξέδωσε πρόσφατα σχετική γνωμοδότηση(11). Το Ευρωπαϊκό Συμβούλιο της Νίκαιας προσκάλεσε το Συμβούλιο και το Ευρωπαϊκό Κοινοβούλιο να επιταχύνουν τις σχετικές εργασίες ώστε η ευρωπαϊκή υπηρεσία τροφίμων να αρχίσει τη λειτουργία της ήδη στις αρχές του 2002. Η ΟΚΕ στηρίζει την πρόταση αυτή. Προτίθεται να εκδίδει σε τακτικά διαστήματα ad hoc αξιολογήσεις των εξελίξεων στον τομέα αυτό προκειμένου να διασφαλιστεί η συνέπεια και η συνέχεια του διαλόγου σχετικά με θέματα της ασφάλειας των τροφίμων.

7. Οι εξωτερικές πτυχές της ενιαίας αγοράς

7.1. Η αποφασιστική επιτάχυνση της ενταξιακής διαδικασίας έχει απόλυτη προτεραιότητα. Κατά την ένταξη των υποψήφιων χωρών στην Ένωση θα πρέπει να διασφαλίζεται τόσο η πλήρης υιοθέτηση των διατάξεων της ενιαίας αγοράς όσο και η ικανότητα των χωρών αυτών να υλοποιούν τις διατάξεις αυτές. Την κύρια ευθύνη για το στόχο αυτό φέρουν αποκλειστικά τα μελλοντικά κράτη μέλη, μολονότι η Ευρωπαϊκή Ένωση μπορεί να στηρίξει τις προσπάθειές τους. Τα ισχύοντα προγράμματα παροχής βοήθειας θα πρέπει στο μέλλον να χρησιμοποιηθούν σε μεγαλύτερο βαθμό για τη βελτίωση των διαρθρώσεων εποπτείας, υλοποίησης και δικαιοσύνης. Η ΟΚΕ επιδοκιμάζει τους στόχους αυτούς. Κατά τη γνώμη της είναι απαραίτητο να επιταχυνθεί η δημιουργία σημείων επαφής και γραφείων συντονισμού της ενιαίας αγοράς στα υποψήφια κράτη μέλη.

7.2. Η ανάπτυξη των διμερών συμφωνιών εταιρικής σχέσης σε θέματα που αφορούν την ενιαία αγορά διαδραματίζει καθοριστικό ρόλο, ιδιαίτερα για την ανάπτυξη αποτελεσματικών διοικητικών δομών στις υποψήφιες χώρες, καθώς και η τεχνική βοήθεια εκ μέρους της Ευρωπαϊκής Ένωσης. Η υποχρέωση αυτή δεν αφορά όμως μόνο τις κυβερνητικές υπηρεσίες των κρατών μελών. Οι αρχές εποπτείας των τραπεζών, των ασφαλιστικών οργανισμών και των οργανισμών έκδοσης αξιογράφων αλλά και άλλων θεσμών των κρατών μελών δεν θα πρέπει πλέον αναβάλλουν την επίτευξη συμφωνίας με τα υποψήφια κράτη μέλη για τη διαδικασία "αξιολόγησης από ομοτίμους".

7.3. Η προετοιμασία της ένταξης θα πρέπει να συμβαδίζει με την ανάπτυξη δομών της οργανωμένης κοινωνίας των πολιτών στα μελλοντικά κράτη μέλη. Η ύπαρξη παρόμοιων δομών αποτελεί απαραίτητη προϋπόθεση για τη λειτουργία της ενιαίας αγοράς. Ωστόσο, η ανάπτυξη παρόμοιων οργανισμών της κοινωνίας των πολιτών βρίσκεται σε πολλά υποψήφια κράτη μέλη ακόμα στο αρχικό στάδιο και προοδεύει με αργούς ρυθμούς. Επίσης, οι κυβερνήσεις των χωρών αυτών προχωρούν με πολύ αργούς ρυθμούς στη συμμετοχή των κοινοτικών εταίρων και άλλων οργανώσεων στη διαδικασία λήψης αποφάσεων και στην ανάπτυξη κοινωνικού διαλόγου. Η ΟΚΕ προσφέρει, μέσω της συνεργασίας της με τις αντίστοιχες οργανώσεις σχεδόν σε όλα τα υποψήφια κράτη μέλη, σημαντική συμβολή στην έναρξη του διαλόγου με την οργανωμένη κοινωνία των πολιτών.

7.4. Μία από τις εξωτερικές πτυχές αποτελεί επίσης και η ενσωμάτωση ορισμένων διεθνών συμφωνιών στο νομικό πλαίσιο της ενιαίας αγοράς. Στις συμφωνίες αυτές συγκαταλέγεται και η επικείμενη υιοθέτηση του κανονισμού για την εφαρμογή διεθνών αρχών ως προς τη δημοσίευση των λογαριασμών καθώς επίσης και η οδηγία σχετικά με τη ρύθμιση του πλαισίου του ιδίου κεφαλαίου των εταιρειών αξιογράφων, προκειμένου να δημιουργηθούν ίσοι όροι ανταγωνισμού για τις επιχειρήσεις της Ευρωπαϊκής Ένωσης. Η ΟΚΕ συμφωνεί ως προς αυτό με τις προτεραιότητες που χάραξε η Επιτροπή.

7.5. Αντιθέτως, χρειάζεται να επιταχυνθούν οι διαπραγματεύσεις με ορισμένες τρίτες χώρες σχετικά με τη σύναψη συμφωνίας όσον αφορά τη φορολόγηση της προσόδου από επιτόκια. Χωρίς παρόμοια συμφωνία, η καταρχήν συμφωνία που επιτεύχθηκε στη Feira σχετικά με την επιβολή κοινοτικού φόρου προσόδου κεφαλαίου δεν μπορεί να μεταβληθεί σε απόφαση. Συνεπώς, κρίνεται οπωσδήποτε αναγκαίο να συντομευτεί η προθεσμία που έχει θέσει η Επιτροπή (Δεκέμβριος 2002).

8. Συμπεράσματα

8.1. Οι σημερινές και οι επικείμενες προκλήσεις απαιτούν ταχύτερη και πιο αποφασιστική δράση όλων των παραγόντων για την ολοκλήρωση της εσωτερικής αγοράς. Οι απαραίτητες αποφάσεις και μεταρρυθμίσεις για την ολοκλήρωση της ενιαίας αγοράς πρέπει να ληφθούν σήμερα και δεν επιτρέπεται να αναβληθούν.

8.2. Η ολοκληρωμένη και αποτελεσματική αγορά θα δημιουργήσει αφενός τα βιώσιμα αναπτυξιακά κίνητρα που χρειάζεται επειγόντως η Ευρώπη, η οποία θα εξαρτάται κατ' αυτόν τον τρόπο λιγότερο από ασταθείς παγκόσμιες αγορές.

8.3. Προϋπόθεση για κοινό νόμισμα είναι η ύπαρξη κοινής αγοράς. Συνεπώς, η επικείμενη εισαγωγή του ευρώ δύσκολα συμβιβάζεται με την μη ολοκληρωμένη ενιαία αγορά και επιπλέον οι ελλείψεις και αδυναμίες της θα καταστούν κατ' αυτόν τον τρόπο περισσότερο αισθητές.

8.4. Προκειμένου τα νέα κράτη μέλη να ενταχθούν με επιτυχία στην ΕΕ, χρειάζεται μια αποτελεσματική και γερά θεμελιωμένη εσωτερική αγορά. Άλλωστε, πώς μπορούν να πεισθούν οι υποψήφιες για ένταξη χώρες να επιταχύνουν την υιοθέτηση του κοινοτικού κεκτημένου τη στιγμή που το κοινοτικό δίκαιο δεν έχει υλοποιηθεί πλήρως στα κράτη μέλη;

8.5. Κατά συνέπεια, η ΟΚΕ στηρίζει κάθε μέτρο ή σχέδιο κατάλληλο να συμβάλει στη διατήρηση του δυναμισμού της στρατηγικής για την ενιαία αγορά.

8.5.1. Προκειμένου να παρακολουθεί και να αποτιμά αποτελεσματικότερα την μελλοντική πρόοδο, η Επιτροπή προτίθεται να προετοιμάσει εκτενή κατάλογο δεικτών χάρις στους οποίους θα μπορεί να εκτιμηθεί ο καλύτερος τρόπος για την επίτευξη των λειτουργικών στόχων που έχουν χαραχθεί στη στρατηγική της ενιαίας αγοράς. Οι εν λόγω δείκτες θα μετρούν αποτελέσματα και θα λαμβάνουν υπόψη τις περιβαλλοντικές πτυχές αλλά και πτυχές που αφορούν τους καταναλωτές. Η ΟΚΕ αναμένει με ενδιαφέρον και με προσδοκίες τα πρώτα αποτελέσματα της έρευνας της Επιτροπής, τα οποία θα δημοσιευτούν στον Δείκτη της Ενιαίας Αγοράς τον Νοέμβριο 2001.

8.5.2. Ιδιαίτερα χρήσιμες θεωρεί επίσης τις μελέτες που ανέθεσε σχετικά με τα πλεονεκτήματα ορισμένων τομέων στους οποίους χρειάζεται να βελτιωθεί η αποδοτικότητα της ενιαίας αγοράς. Θα ήταν επίσης ευκταίο να αναθέσει η Επιτροπή την εκπόνηση ερευνών σχετικά με το κόστος της μη ολοκλήρωσης σε ορισμένους τομείς - στόχους της στρατηγικής, στους οποίους το διασυνοριακό εμπόριο εξακολουθεί να εμποδίζεται σε σοβαρό βαθμό. Το κόστος αυτό θα πρέπει να εκφράζεται σε τιμές, σε ποσοστά ανάπτυξης και σε αριθμούς θέσεων απασχόλησης.

8.5.3. Σε όλες τις αναλύσεις σχετικά με τις επιπτώσεις, θα πρέπει να εξετάζονται με ιδιαίτερη προσοχή οι συνέπειες των εφαρμοσθέντων μέτρων για τους εργαζόμενους. Ακόμη δεν πρέπει ουδέποτε να λησμονάται κατά την περαιτέρω υλοποίηση της στρατηγικής για την ενιαία αγορά, ότι όλες οι κοινωνικές ομάδες πρέπει να επωφελούνται στον ίδιο βαθμό από τα οφέλη που προσφέρει η ενιαία αγορά.

8.6. Όλες οι προαναφερθείσες πρωτοβουλίες είναι σημαντικές και προσφέρουν πρόσθετα επιχειρήματα υπέρ της προώθησης της διαδικασίας για την ενιαία αγορά χωρίς καθυστέρηση. Ωστόσο, καθοριστικό παράγοντα αποτελεί, και θα αποτελεί και στο μέλλον, η πολιτική βούληση όλων των αρμόδιων αρχών, της Επιτροπής, του Κοινοβουλίου, του Συμβουλίου, των κυβερνήσεων και των κοινωνικών παραγόντων να ολοκληρώσουν την ενιαία αγορά και να υλοποιήσουν τις διατάξεις της εντός των ορισθέντων προθεσμιών. Η σημερινή επισκόπηση της στρατηγικής της ενιαίας αγοράς θα πρέπει συνεπώς να αποτελέσει αφορμή για όλους τους ενδιαφερόμενους να εξετάσουν σε βάθος τους λόγους της καθυστέρησης αυτής και να δεσμευτούν να επιταχύνουν στο μέλλον τη διαδικασία της ολοκλήρωσης.

Βρυξέλλες, 30 Μαΐου 2001.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) COM(1999) 624 τελικό.

(2) ΕΕ C 140, της 18.5.2000, σ. 36.

(3) COM(1999) 257 τελικό.

(4) ΕΕ L 14, της 16.1.2001, σ. 13.

(5) Ανακοίνωση COM(2001) 79 τελικό, της 07.2.2001, "Αξιοποίηση του δυναμικού της Ευρωπαϊκής Ένωσης".

(6) ΕΕ C 116 της 20.4.2001, σ. 106.

(7) "Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο. Υλοποίηση της εσωτερικής αγοράς ενέργειας" για την "Πρόταση οδηγίας του Ευρωπαϊκού Κοινοβουλίου και του Συμβουλίου περί τροποποιήσεως των οδηγιών 96/92/ΕΚ και 98/30/ΕΚ σχετικά με τις κοινές διατάξεις για την εσωτερική αγορά ηλεκτρισμού και φυσικού αερίου" και για την "πρόταση κανονισμού του Ευρωπαϊκού Κοινοβουλίου και του Συμβουλίου για τις προϋποθέσεις πρόσβασης στο δίκτυο για το διασυνοριακό εμπόριο ρεύματος".

(8) "Πρόταση κανονισμού του Συμβουλίου για το κοινοτικό δίπλωμα ευρεσιτεχνίας", EE C 123 της 25.4.2001.

(9) ΕΕ C 116 της 20.4.2001, σ. 14.

(10) EE C 123 της 25.4.2001.

(11) EE C 123 της 25.4.2001.